Papersnake/gushiwen huggingface dataset:
偈二十二首
释子淳（宋代）

三月安居已半过，虚明心地又如何。
有求宛然成机巧，无作方能不较多。
炉里寒灰香旖旎，岩前枯木叶婆娑。
白头人在千峰上，妙唱新丰一曲歌。
秋日送别
骆宾王（唐代）

寂寥心事晚，摇落岁时秋。共此伤年发，相看惜去留。

当歌应破涕，哀命返穷愁。别后能相忆，东陵有故侯。
寄答周协律（来诗多叙苏州旧游）
白居易（唐代）

故人叙旧寄新篇，惆怅江南到眼前。闇想楼台万馀里，

不闻歌吹一周年。桥头谁更看新月，池畔犹应泊旧船。

最忆后庭杯酒散，红屏风掩绿窗眠。
偈五十三首 其四十七
释克勤（宋代）

玄玄玄，太颟顸。了了了，没边表。有生有灭，特地乖张。

无去无来，转见漏逗。不起寂灭定，而现诸威仪。不舍凡夫法，而修诸胜行。

随流认得性，无喜亦无忧。
出郊
杨慎（明代）

高田如楼梯，平田如棋局。
白鹭忽飞来，点破秧针绿。
九月一日晨起风物凄然不胜怀远之思作五首寄
赵蕃（宋代）

作别已半百，得书无二三。
飘零各天外，摇落共江南。
此去仍加远，相思转不堪。
怀哉对床约，老矣折腰惭。
鲫鱼潭
朱仕玠（清代）

府东万丈潭，水族纷窟宅。百泓沸重幽，胆破下临黑。

连峰亘东回，环照崨嶪色。戢戢穿蘋菰，潎潎弄浟湙。

气各挟波涛，隐忍困偪仄。伪郑饕口腹，银鳞出泼剌。

脍下金丝盘，细听霜刀騞。自从罢施罛，长时潋空碧。

勿轻鬐鬣微，溟涨迫胁腋。会当雷雨交，腾踔安可测。
题云林竹
张简（宋代）

笠泽庄头道士家，书窗风竹翠交加。
新梢便有凌云势，高出墙檐扫落花。
恭睹圣心勤劳颂扬不尽又成长句
胤禛（清代）

叨陪法驾阅新堤，夙夜辛勤悯庶黎。底定九河功媲美，时巡三辅典堪稽。

烟村黯黯青帘扬，岸柳阴阴白马嘶。沉璧寘薪诚默契，神人应有绿图携。
飞来寺
钟万芳（明代）

延祚东移不复还，诸天祇在翠微间。冥冥倒日鼋鼍窟，曲曲穿云虎豹关。

别院回廊深白昼，一尊流水注红颜。登台月上歌钟满，谁念长吟未出山。
秋晚同友人闲步
薛莹（两汉）

藉草与行莎，相看日未斜。断崖分鸟道，疏树见人家。

望远临孤石，吟馀落片霞。野情看不足，归路思犹赊。
咏乌代陈师道
李世民（唐代）

凌晨丽城去，薄暮上林栖。辞枝枝暂起，停树树还低。

向日终难托，迎风讵肯迷。只待纤纤手，曲里作宵啼。
题雇恺之画洛神赋欧阳率更书同宗御跋寿右司
戴栩（宋代）

建安七子云锦裳，东阿冠佩俨帝傍。
美人依约驻何许，卮言和饰含芳芗。
虎头妙处似痴绝，丹青貌出花边月。
空词无色重徘徊，多态有颦转萧屑。
软风吹香态耳苍，蘅皋芝田晴翠长。
玉笙飘断牵情梦，羽葆翻开雇影光。
兰钗横峨双凤翥，调高不染巫峰雨。
龙髓生霞谢露铅，蝉衫如水萦金缕。
瀛洲学士老率更，服暗编简谁施嫱。
平生肝肠忽妩媚，神气钩画同飞扬。
阅晋经唐今几昔，光景常鲜日月白。
绍兴天子曾品题，价重珊瑚何翅百。
吾闻商雒神灵居，祗今王会临皇舆。
原公翊我九畴主，更睹龟呈绿字书。
感旧
陆游（宋代）

我思杜陵叟，处处有遗踪。
锦里瞻祠柏，绵州吊海棕。
蹉跎悲枥骥，感会失云龙。
生世後斯士，吾将安所从？
贫甚戏作绝句八首 其八
陆游（宋代）

籴米归迟午未炊，家人窃闵乃翁饥。不知弄笔东窗下，正和渊明乞食诗。
见嘉陵
吕陶（宋代）

嘉陵江水泼蓝青，彻底澄光明鉴形。一叶钓舟真自在，渔翁应是醉还醒。
村饮
陆游（宋代）

不来东舍即西家，野老逢迎一笑哗。
试说暮年如意事，细倾村酿听私蛙。
观北山先生可以亭帖子有索余著句辞不敢僭而
刘六芝（宋代）

古道今人慨不同，世情对面九疑峰。
四尖山色元如旧，会构新亭始亢宗。
和冯洁己节夜见过二首 其二
程公许（宋代）

破闷孤斟莫厌深，风筝时为送清音。平生遇境无馀恋，令节因清忽怆心。

梅角吹残愁不寐，柳枝放去杳难寻。蛾眉列屋功成后，未用凄凉学越吟。
和同年春日韵五首
袁说友（宋代）

寻花喜见去年人，点检枝头次第春。
踏遍云塘旧游处，漾波涨碧更粼粼。
满庭芳 其一 山居偶成每与文翰二三子论文把酒歌以侑觞亦足以自乐也
段克己（宋代）

归去来兮，吾家何在，结茆水际林边。自无人到，门设不须关。

蛮触政争蜗角，荣枯事、不到尊前。应堪叹，清溪流水，东去几时还。

此身何处著，从教容与，木雁之閒。算躬耕陇亩，在我无难。

便把锄头为枕，眠芳草、醉梦长安。烟波客，新来有约，要买钓鱼竿。
弼承索近诗复贶佳句辄次元韵奉和诗以语志不必更及乎诗也伏惟一览而已 其二
富弼（宋代）

赋分萧条只自如，生平常向官情疏。亡功每叹孤明主，得谢何妨作老夫。

官品尚叨三事贵，世缘应信一毫无。病来髀肉消几尽，尤觉阴阳系惨舒。
谢周侍郎送木瓜
吕本中（宋代）

染以猩猩血，缘以刺绣文。天生此硕果，似是百果君。

杯槃快先睹，便足张吾军。雅宜椽烛照，正合侑金尊。

环橙与大柑，其从盖如云。我病日已衰，故人时见存。

晨兴有奇事，此果蒙光分。开缄见珍异，坐使童仆奔。

把玩不去手，举室生清芬。所恨茅屋底，著此大不伦。

琼琚永不报，拙句聊相闻。
读元道州贼退示官吏诗慨然有作
张英（清代）

我爱元次山，诗篇独简质。短章如长谣，仁心自洋溢。

至欲委符节，甘心就鱼麦。昔人志康济，岂云耽暇逸。

置身君民间，无能澹忧恤。汗颜拖长绅，不如腰带铚。

贤哲耻旷官，斯义久萧瑟。谁无湖畔山，浩歌抚遗帙。
宫亭神甚灵云有婢名如愿以借客有所求叩如愿
晁补之（宋代）

同舟自古无胡越，南北东西路不同。
不问宫亭借如愿，只求四面与分风。
晓登白云峰望仙岩寄安期子
伍瑞隆（明代）

野日禅窗白，苍凉秋气开。鹤飞曾不到，仙去几时回。

山碧云多态，天青雁独回。无人见幽兴，独自上层台。
过郑村吊觉华庵
吴颐吉（清代）

觉华古禅院，代谢成千秋。忆昔少年日，来登云外楼。

诗人忽已往，法相安可求。叹息不能去，徘徊上废丘。
自临安至于潜夜宿浮溪旅店作
贝青乔（清代）

一路惊风卷地寒，相逢翁媪话辛酸。村农告瘁思悬耜，山贼乘机竞揭竿。

孤馆剪镫情黯淡，几家支枕梦平安。何当寄语催租吏，稍许耕桑手足宽。
送刘长上归城南别业
韩翃（唐代）

数刻是归程，花间落照明。春衣香不散，骏马汗犹轻。

南渡春流浅，西风片雨晴。朝还会相就，饭尔五侯鲭。
同郑君瑞出濑溪即事十首
刘克庄（宋代）

妓有香分客有鱼，主君头白总因渠。
枯杨此日悲风起，寂寞无人哭墓庐。
玉华杂咏三首 其一 蓬壶
陆深（明代）

群仙历万劫，三山乘六鳌。琪树连瑶草，珠宫贝阙高。

归来玉华子，新制六铢袍。
清陂堂 其三
许景衡（宋代）

取次题诗留屋壁，从他传唱落渔家。禅翁好事还堪笑，枉却青青一尺纱。
访五峰园旧址
安平（清代）

五老峰前一鉴亭，当年水碧映山青。如何亭谢峰飞去，独剩方塘数点萍。
入秋无事自掩蓬庐偶然意会凭几漫书不伦不次楮尽而止得若干首 其四
李之世（明代）

积书为子孙，无虑数千卷。古人不贵多，三语即为掾。
留题竹隐
赵蕃（宋代）

逐日身频役，来归岁两徂。
已悲松老大，更觉径荒芜。
筑室期终隐，干时耻异图。
因声里中老，为护竹边雏。
宗之惠梅窠水玉笺
许棐（宋代）

百幅吴冰千蕊雪，对吟终日不成诗。忆君同在孤山下，商略春风弄笔时。
送洪商臣出镇水寨
郑岳（明代）

年少多英略，提兵羡此行。柁楼明海色，鼙鼓震边声。

浪没鲸鲵窟，云閒鸟隼旌。梅峰清夜月，应照水西营。
忆齐安郡
杜牧（唐代）

平生睡足处，云梦泽南州。
一夜风欺竹，连江雨送秋。
格卑常汩汩，力学强悠悠。
终掉尘中手，潇湘钓漫流。
姑娘塞
牛焘（清代）

马容城东沅溪外，山半孤村堪图画。兹山中窅翠周遭，白云深处闻犬吠。

疑有幽人卧云中，不与红尘通謦欬。入境问俗访遗事，山村却号姑娘塞。

从来灵秀钟淑媛，莺闺燕阁流芳在。西湖之名由西子，若耶溪边流香黛。

明妃生长亦有村，姊归女子嫌丑怪。更有小姑住青溪，独处无郎蒋候妹。

今之村姑何人斯，父老无传志无载。始知肇锡多传讹，大孤小孤同附会。

吁嗟女兮竟乌有，丈夫岂为儿女态。即今此地清且幽，愿与高人筑鹿砦。

闺中芳名不外扬，况兹无稽谬置喙。古道淳良风尚存，改名易俗诚何碍。
扇子诗
李石（宋代）

黄金坐拥佛衣红，风动荷花香动风。
鼻观浮香谁领会，嫦娥夜泊水晶宫。
惜分飞（送江鸣玉归乌墩）
赵彦端（宋代）

相与十年亲且旧。一笑天涯携手。霜际寒云逗。去年情味君思否。

远水无情冰不就。好在尊前眉岫。肠断东南秀。淡烟疏月梅时侯。
月中炬火发仙山驿，小睡射亭五首
杨万里（宋代）

月轮已落尚残光，一似两山没夕阳。
次第长庚都落去，日华犹未出扶桑。
偈颂一百零二首
释绍昙（宋代）

庄上吃油糍，鬼精魂罢休拈弄。
雁影沉寒水，穷伎俩何用施呈。
虽云博饭栽田，何似归堂向火，
静悄悄，暖烘烘。
不劳共话无宾主，衲被蒙头号万境空，
死水何曾有活龙。
送釜孙省试
张纲（宋代）

英髦云集几千人，群试争看艺绝伦。一鼓搴旗先作气，三场下笔要如神。

决科无失青毡旧，拜赐重添绿绶新。秀发孙枝吾欲见，梦魂已到上林春。
送史常
杨士奇（明代）

君子达义命，不为外物骛。孳孳脩其身，贵贱安所遇。

青蝇污白脩，自古有不虑。曾参不杀人，谗言令母惧。

直生见诬金，赏之亦不忤。暧昩须臾间，光明悬竹素。

之子抱夙尚，雍容伟仪度。读书膺荐达，操节致时誉。

遂拜二千石，分符牧黎庶。所务廉与仁，果得茕嫠慕。

磷缁出媒蘖，不辨亦不怒。怡然返初服，脱洒谢羁马。

拜辞出都门，春华未迟暮。白云动高兴，清莺满长路。

家在溧水阳，行行见乡树。上堂悦父母，下堂洽亲故。

人生有至乐，岂必贵与富。念子相知旧，此别何时晤。

浩浩缱绻怀，因诗一披露。
酬张太祝晚秋卧病见寄
白居易（唐代）

高才淹礼寺，短羽翔禁林。西街居处远，北阙官曹深。

君病不来居，我忙难往寻。差池终日别，寥落经年心。

露湿绿芜地，月寒红树阴。况兹独愁夕，闻彼相思吟。

上叹言笑阻，下嗟时岁侵。容衰晓窗镜，思苦秋弦琴。

一章锦绣段，八韵琼瑶音。何以报珍重，惭无双南金。
次韵元司理元夜三绝 其三
周紫芝（宋代）

花落残缸睡味酣，九霄谁正梦传柑。百千灯满虚空界，半夜回光独闭庵。
游龙门诗十二首·广化寺
韩维（宋代）

日照香刹端，风生石门下。
精诚或有祷，嘉况如可把。
安得飞片云，坐看灵泽洒。
送林子方吏部将漕江东
楼钥（宋代）

自说嵇康七不堪，上教持节向江南。
江南父老应相贺，见说清明似晦庵。
送悦上人归仙岩
释智圆（宋代）

道性轻为别，荒城夕照阴。
波涛归路远，云木旧山深。
夜定依霜岛，中飡狎野禽。
禅房清景在，飞瀑映疏林。
罢雁门令后作
黄炎（宋代）

献议条陈十五事，输钱岁减二千缗。备员出宰当求瘼，忤旨监司竟累身。
过宝应县新开湖十首 其三
杨万里（宋代）

雨丝拂水不曾沉，一一如珠一一明。乱走不停跳不住，忽然跳入水精瓶。
题尤使君郡圃十二诗·霞起堂
李庚（宋代）

赤城古洞天，彤霞照山谷。
烂烂九光垂，余辉借草木。
伊予有个疾，企望常不足。
待与马练师，耘芝灌松竹。
黄鹤引 咏半茧园双鹤
陈维崧（清代）

榴红乍吐，下有胎仙暗来去。翛然映水梳翎，琴心对舞。

珠衣雪举，凝想水天深处。蓬山洞府，曾记得清凉无暑。

一自谪尘凡，几遍伤羁旅。幸逢水冽泉香，此身有主。

莺啼燕乳，啄破绮窗花午。人间愁苦，轻别了、吹笙俦侣。
叔嘉叔平既斩衰祝之以诗
陈藻（宋代）

大儿年十四，三五不知八。
源流於其母，造化保太察。
小儿十岁周，松竹不知对。
吾休置奴婢，天遣供井碓。
我昔训童多，虚受人家怨。
愚智暗中分，何以偿渠愿。
怪我自生儿，寒窗仍未睹。
新朋责我苛，诲之非莽卤。
易教委虚谈，过庭祗取笑。
谁将蝴蜨飞，勒作秋蝉叫。
乃舅久从游，村巫语又听。
身死欲葬埋，发掘安可凭。
两世太平山，此墓何人主。
有房既分派，无息堪应举。
农商攀不及，矧乃君子儒。
生前聊尔尔，没后真卑污。
他日主我丧，通经得两郎。
试之以巨创，整整到大祥。
愿汝且康健，送我归山岗。
浣溪沙（春暮）
赵长卿（宋代）

柳老抛绵春已深。夹衣初试晓寒轻。别离无奈此时情。

先自愁怀容易感，不堪闻底子规声。西楼料得数回程。
暂归故乡和友人见寄
程本立（明代）

拾遗徒步得南归，千里风尘一布衣。为报乡人莫相笑，丈夫元不志轻肥。
雨行白沙岭至旵冲遂宿
姚鼐（清代）

览物长松杪，春谷正葱芊。北望双阙门，硖石何苍然。

寒雨从中来，白云郁钩连。山鸟排空鸣，四岭下飞泉。

林崖倏开阖，磴嶂窈回旋。稍稍出孤村，盘盘下苍烟。

霁树远禽归，湿阴小桃妍。俯仰群化閒，何时不推迁。

真赏存物表，了遇空山前。镫窗响松㵎，此意欲谁传。
张鳌诗
周紫芝（宋代）

曹瞒举汉鼎，一目窥九州。凌轹欺孤儿，大蒙口舌羞。

左慈有道欺，何为与之游。堂堂清献公，盛德岂操俦。

鳌乃元放徒，为公亦少留。了知高世士，至意俱难求。

先生两琴鹤，清节贯白头。雅宜鸿宝书，取火遽自投。

公今骑箕尾，笑谈阅千秋。椿年亦细事，蚁梦轻封侯。

强侯公自出，矫矫亦此流。作诗纪异事，誓将踵前脩。

愧乏大手笔，为公著嘉猷。
途次赠莫山人公远歌一章
王世贞（明代）

山人到家仅四壁，山人出门无一钱。岑参我兄常建弟，安能改弦媚少年。

长安笔耕何限子，时清不夺朱门权。山人失意掉头去，幞被凄凉下广川。

那能比肩郭泰舫，乍可寄鲙张翰船。吾伊新句不离口，有似枯木号饥蝉。

少年齿舌利于戟，展转千秋复可怜。古来好竽非所论，吾意亦欲琴无弦。
老而健贫而诗自志其喜八首 其三
方回（元代）

拙宦知今是，颓颜及古稀。寡言为暖药，微醉当寒衣。

空腹蝉当饱，长身鹤肯肥。天容清更健，不省桔槔机。
汉州月夕游房太尉西湖
郑澣（唐代）

太尉留琴地，时移重可寻。
徽弦一掩仰，风月助登临。
荣驻青油骑，高张白雪音。
祗言酬唱美，良史记王箴。
小疾中元恕相别往长安信笔成篇奉送
强至（宋代）

一春三月少见晴，湿云不飞压花老。
君来别我西出关，病里伤花似翁媪。
和风吹面才几程，即入风流洛阳道。
司农水利无留行，洛城花开为谁好。
汉唐陈迹到可寻，犹有山川豁怀抱。
忆昨行春从魏公，兴废池边玉樽倒。
公今已为泉下游，往事凭君问烟草。
官家诸路急使才，归对明光切须早。
宜男草·绿水黏天净无浪
陈三聘（宋代）

绿水黏天净无浪。转东风、縠纹微涨。个中趣、莫遣人知，容我日日、扁舟独往。
平生书癖已无恙。解名缰、更逃羁网。春近也、梅柳频看，枝上玉蕊、金丝暗长。
再次韵
陈造（宋代）

解橐临风得好怀，只令公等费诗才。
行装并喜鸱夷满，春意如烦羯鼓催。
饭白重供飞雪鱠，眼青还对照溪梅。
滞留不恶归仍好，笑杀山阴兴尽回。
送宋舜和参政之桂林兼简时措宪副伯玉亚参
顾清（明代）

万玉参天说桂山，好风明月送飞鸾。官评廿载朝端美，行色三春画里看。

乡里故人惊会合，遐方稚子亦歌欢。公馀为有怀人意，东北停云日倚阑。
孤山后
释居简（宋代）

采鹢浮春皓齿歌，延祥观后晚偏多。可无人物如张绪，只是垂杨不似他。
答毛叔子
陈造（宋代）

章甫不价越，澼洸或强吴。
事以适进重，投暗恐类愚。
毛子抱高学，眇睨大小儒。
过阅几公卿，携文及吾庐。
我穷劣识字，三读起长吁。
妙处未遽了，君意无乃孤。
劝子挽从俗，青紫摘颔须。
他时不朽托，一一世楷模。
满庭芳 骷髅样
马钰（金朝）

样子骷髅，偏能贩骨，业缘去去来来。骋驰伶俐，不肯暂心灰。转来无休无歇，腾今古、更易形骸。空贪寿，饶经万劫，终久打轮回。遇师亲指教，创修一点，免落千崖。屏七情六欲，保护三台。玉虎金龙并凑，青莲内、捧出婴孩。无生灭，大罗天上，仙位得安排。
龟潭二首 其一
孙觌（宋代）

摆落攀缘断，驱除磊磈平。庭松敌老健，潭水伴孤清。

待月出时看，寻云起处行。相随木上坐，徙倚到参横。
平冈治
张继先（宋代）

千松万竹荫真祠，多少寻真不记归。
枕石池台全似古，穿云溪涧一如飞。
玄猿夜久鸣寥閴，黄鹤风高入太微。
直自六天浑屏静，圣功何代不扳依。
雕狐图
韦骧（宋代）

戢翼下云中，惊狐计遂穷。笔端传击搏，座上感英雄。

猛势看如活，妖魂觉已空。推奸当若此，不独画为空。
立夏五首
方回（元代）

说与江湖故旧知，不曾得句未为诗。
一更一至五更五，半是搔头不寐时。
刘德明彦集祝弟以夏云多奇峰为韵赋诗戏成五绝 其一
朱熹（宋代）

出山几何时，归来便长夏。端居心不怡，散策长林下。
水调歌头（大雪登望京楼）
管鉴（宋代）

南雪不到地，今雪瑞非常。堆檐平砌，晚来风定转飞扬。浩荡乾坤无际，洗尽蛮烟瘴雾，和气遍遐荒。满眼丰年意，民共乐时康。

倚琼楼，临玉楼，举瑶觞。高吟低唱，从他减尽少年狂。且趁明年春好，整顿雨犁风＿，归去老农桑。唤起江南梦，先到水云乡。
和段相公夏登张仪楼
杨汝士（唐代）

从公城上来，秋近绝纤埃。楼古秦规在，江分蜀望开。

远山标宿雪，末席本寒灰。陪赏今为忝，临欢敢诉杯。
送顾华玉边廷实归南都
薛蕙（明代）

边顾文章伯，声名三十年。价高双白璧，调逸两朱弦。

忆昨初倾双，看君早著鞭。龙门愁峻绝，骥尾慕寅缘。

中岁逢迎阻，清宵梦想偏。盍簪重见日，鸣玉并朝天。

置酒春壶满，题诗锦字连。城隅方曲宴，陌上忽离筵。

言送东南美，真如李郭仙。望尘悲往路，临水惜徂川。

吴会浮云外，燕京落日边。相思日延伫，须枉济江篇。
昭君词
黎贞（明代）

妾命薄，自叹死生怀抱恶。谋臣猛士食千钟，使我飘零嫁沙漠。

乌纱帐底愁别离，东望长安隔山岳。毡裘百袭徒自温，乳酒千钟强自乐。

深睛高鼻筋骨拳，白发丝丝犹矍铄。回头仰看转心酸，涕泪滂沱怀抱恶。

涕泪滂沱怀抱恶。
贺新郎
林正大（宋代）

环滁皆山也。望西南、蔚然深秀，者琅邪也。泉水潺潺峰路转，上有醉翁亭也。亭、太守自名之也。试问醉翁何所乐，乐在乎、山水之间也。得之心、寓酒也。
四时之景无穷也。看林霏、日出云归，自朝暮也。交错觥筹酣宴处，肴蔌杂然陈也。知太守、游而乐也。太守醉归宾客从，拥苍颜白发颓然也。太守谁，醉翁也。
道林寺居寄岳麓禅师二首
齐己（唐代）

门前石路彻中峰，树影泉声在半空。寻去未应劳上下，

往来殊已倦西东。髭根尽白孤云并，心迹全忘片月同。

长忆高窗夏天里，古松青桧午时风。

山袍不称下红尘，各是闲居岛外身。两处烟霞门寂寂，

一般苔藓石磷磷。禅关悟后宁疑物，诗格玄来不傍人。

月照经行更谁见，露华松粉点衣巾。
夜泊黄湾
施枢（宋代）

移近黄湾泊短篷，野云垂地一溪风。
渚香吹散荷花雨，几点流萤出苇丛。
六朝清隐为潘淇园社长寿
梁继善（明代）

鸣阳高处隐相招，雅有声诗叶帝韶。青玉倚将天外案，白云持向日边谣。

盟齐二仲矜千古，毫战双锋殿六朝。一自银河龙剑后，精华容与醉丹霄。
和陈述古仙居岩老堂诗
章望之（宋代）

岩前未老客，期在老樵渔。
抚俗多閒暇，开轩适起居。
读诗明治乱，学易体盈虚。
频许相从否，吾将当故庐。
赠琴士翁明远并简干教二黄丈 其一
徐鹿卿（宋代）

钟期不作伯牙死，琴堕云烟莽苍中。翠玉楼前几识子，山风吹散又西东。
天台玉汉桥道院八咏 其八 外墅
吴当（元代）

山光分远近，云气异朝晡。过客俱能赋，开轩即是图。
简徐登道人
张方平（宋代）

闻说频来帝里游，药炉何日得同流。劝君只就红尘里，拨转河车万事休。
再游南溪同应驾部徐比部赋 其三
李攀龙（明代）

晏游无俗吏，休沐有殊恩。碧草堪同藉，红尘可重论。

溪声留倚仗，山色取当樽。夙昔疑吾醉，维舟尚在门。
句曲山迎真送真词二章 其二 送真
袁桷（元代）

妙颜朝回宝衣解，乘龙高驼赋遄迈。山中老人年送迎，一酌寒泉过玉瀣。

翠气纷霏森孔盖，挟以流铃光繂繂。帝子高歌归去来，白月追云送飞佩。
送顾朝阳还吴
李颀（唐代）

寂寞俱不偶，裹粮空入秦。宦途已可识，归卧包山春。

旧国指飞鸟，沧波愁旅人。开樽洛水上，怨别柳花新。
食荔枝 其一
王十朋（宋代）

荔枝初熟饤金盆，手擘轻红子细看。风味由来太奇绝，不教容易到长安。
追和外舅郭倅定香院题诗
赵善括（宋代）

我家冰清酒星魄，倏忽笔下驱雷风。
万里去家烟瘴里，一行作吏簿书中。
高才不许在廊庙，仙迹且复归瀛蓬。
声容杳杳水天阔，目断波底斜阳红。
巫山怀古
刘希夷（唐代）

巫山幽阴地，神女艳阳年。襄王伺容色，落日望悠然。

归来高唐夜，金釭焰青烟。颓想卧瑶席，梦魂何翩翩。

摇落殊未已，荣华倏徂迁。愁思潇湘浦，悲凉云梦田。

猿啼秋风夜，雁飞明月天。巴歌不可听，听此益潺湲。
政府生日十首
曹勋（宋代）

帝师位重侯王上，身任安危社稷臣。
一国真封知简在，要教长似锦城春。
偈十首
释正觉（宋代）

触目绝对待，万法无不在。
是汝心不知，非汝心不会。
不会无不会，不知无不知。
只个不会知，殊特也大奇。
昭君怨·元宵感事 其一
吴绮（清代）

记得去年时节，烂醉红灯白雪。今日又离家，见梅花。
无限西州旧事，独剩江山如是。老却眼中人，奈何春。
和刘后村梅花百咏
方蒙仲（宋代）

雪儿按瑟侯门妒，玉女偷花帝座嗔。
彼美人兮笑林薄，风流别是一家春。
金鸡峰
释延寿（宋代）

松萝高镇夏长寒，透出群峰书恐难。
造化功成彰五德，洞天云散露花冠。
试院中闻初平别头预上舍选作诗二章以贻之 其一
华镇（宋代）

拂晓文闱报捷音，传家始见胜籯金。不随门户炎凉异，须识胶庠德泽深。

日月光华今际会，岁时风物莫侵寻。欲知报称君亲处，惟有忠嘉一片心。
孟子·杞柳
陈普（宋代）

梓漆椅桐质本奇，用而为器始皆宜。
倘令杞柳非柔顺，未必杯卷可得为。
酬李司直纵诸公冬日游妙喜寺题照、昱二上人房…述
皎然（唐代）

达贤贵贞隐，常惧迹不灭。遂与永公期，遗身坐林樾。

华轩何永永，为我到幽绝。心境寒草花，空门青山月。

潘生独不见，清景屡盈缺。林下常寂寥，人间自离别。

何时解轻佩，来税丘中辙。
芗溪途中
沈说（宋代）

天风吹落日，秋色上遥岑。
倦客未投馆，栖鸦已满林。
妻拿非远别，岁月易惊心。
市酒不成醉，新蛩助我吟。
玩晚菊
宋祁（宋代）

佳节虽云晚，繁英尚独开。
新醪相伴熟，寒蝶不空来。
细折愁香破，长吟恐暝催。
自嫌霜白鬓，将插重裴回。
寄舍弟二首
李新（宋代）

冷浆庭巷四时秋，巧拙时情不解谋。
远客病容诗共瘦，故乡野水泪通流。
稍辜破镜刀头约，尽失苍蝇骥尾游。
他日江湖看生计，鸭头春浪一扁舟。
鲈乡道院
胡仲弓（宋代）

宦情原自薄，卜得吴松居。
乡味已饱谙，胡为羡鲈鱼。
入道诗十九首 其十三
王庆升（宋代）

夜夜工夫总一般，坎男离女共同欢。专心直待阴阳足，却马休兵国自安。
沁园春 忆故人
王结（元代）

盖世英雄，谷口躬耕，商山采芝。甚野情自爱，山林枯槁，癯儒那甚，廓庙英姿。落魄狂游，故人不见，蔼蔼停云酒一卮。青山外，渺无穷烟水，两地相思。滦京着个分司。是鸣凤朝阳此一时。想朝行惊避，豸冠绣服，都人争看，玉树琼枝。燕寝凝香，江湖载酒，谁识三生杜牧之。凝情处，望龙沙万里，暮雨丝丝。
答豫章邓文若进士见赠并谢苏昌龄徵君
张以宁（明代）

昨日出城风日暄，今日雨声早闭门。阴晴百岁手翻覆，长歌君闭击我尊。

昔年之春上京国，晓趋阊阖观朝元。榑桑出日丽黄道，析木聚星环紫垣。

冯侯作歌君属和，我起击节清心魂。五年相望不相见，万事别来难具论。

鬓边青丝已霜色，衣上红尘唯酒痕。琼花开时广陵市，岂意共君同笑言。

眉山座上烂漫酌，三人欢好如弟昆。纵谈夙昔若梦寐，仰视明月低昆崙。

起携数友逐清赏，杂遝鞍马城西村。江流地上白浩浩，山落烟际青浑浑。

醉怀磊磈倾欲尽，世虑皎洁醒终存。睹君佳儿宛在侧，杂佩婉娈纫芳荪。

老亲稚子隔天末，安得不使心忧烦。感君相宽佩君语，期君去我高飞鶱。

饥鸿嗷嗷纷在野，我曹一饮皆君恩。此身倘未溘朝露，誓将毫末酬乾坤。
和圣俞农具诗十五首其十五耘鼓
王安石（宋代）

逢逢戏场声，壤壤战时伍。
日落未云休，田家亦良苦。
问儿今垄上，听此何莽卤。
昨日应官繇，州前看歌舞。
沁园春（庚寅为亲庭寿）
李曾伯（宋代）

鸿禧主人，一闲半年，未尝厌闲。谓有溪可钓，有田可秣，有兰堪谓，有菊堪餐。羽檄秋风，胡笳夜月，多少勋名留汉关。如今且，效樽罍北海，歌舞东山。

门前。咫尺长安。但只恐纶音催禁班。把鹭鬓数茎，更因民白，鸥心一片，犹为君丹。蓝绶儿痴，彩衣家庆，倦羽伶俜江汉还。春光小，看庭闱岁岁，一笑梅间。
长儿深生日集经语示之二首
陈著（宋代）

君子之容舒，吉人之辞寡。
有常则可矣，欲自得之也。
长亭怨慢·重过中庵故园
王沂孙（宋代）

泛孤艇、东皋过遍。尚记当日，绿阴门掩。屐齿莓阶，酒痕罗袖事何限。欲寻前迹，空惆怅、成秋苑。自约赏花人，别后总、风流云散。
水远。怎知流水外，却是乱山尤远。天涯梦短。想忘了，绮疏雕槛。望不尽，冉冉斜阳，抚乔木、年华将晚。但数点红英，犹记西园凄婉。
赠罗竹山术者
牟巘五（宋代）

鞾纹纸帐稻畦衲，榾柮地炉煨芋供。
此是人间真富贵，莫针轻易许渠侬。
送友人
释宝昙（宋代）

雨意晚方足，秋来先送君。
横拖七尺杖，划破一山云。
白纸凭谁寄，青灯此夜分。
空遗岩底石，萝月漫纷纷。
西征次韵屠巡察三首 其一
黄衷（明代）

最是等威齐将相，更堪馀地走英雄。惠分旭日千山晓，令肃高旻九月风。

神算坐筹铜柱外，妖氛迅扫扶桑东。都狼岭上磨崖遍，不尽南巡疋马功。
题牧牛小卷
方回（元代）

一童纵牛眠柳阴，一叟渡牛陂水深。
此眠定无南可梦，此渡不忧人鮓瓮。
蓑风笠雨开荒寒，是谁幻化生毫端。
嘻其太平古天下，不然人牛两奚暇。
悠然堂
白玉蟾（宋代）

一池寒碧浸红鳞，芍药方花春后春。
烟阁晓垂天幕静，风帘夜上月钩新。
闲云流水无穷意，绛阙清都被谪身。
不向悠然堂上饮，篇诗斗酒付何人。
松风
曹鉴冰（清代）

飘入岩松里，纷纷分外清。纵非陶宰相，听去亦怡情。
达明宫使右丞宠寄新诗辄次韵为谢二首 其二
李光（宋代）

衰白相逢赣水边，十年存没竟谁贤。别来旧隐荒三径，醉后高谈惊四筵。

晚节功名君未免，半生忧患我堪怜。秋风久负莼鲈约，归梦时时到剡川。
阅世亭诗赠任仲微
苏轼（宋代）

任公镇西南，尝赠绕朝策。
当时若尽用，善阵无赫赫。
凄凉十年若，邪正久已白。
却留封德彝，天意眇难测。
象贤真骥种，号诉甘百谪。
岂云报私仇，祸福指络脉。
高才食旧德，但恐里门窄。
伤心千骑归，赠印黄壤隔。
惟有亭前桧，阅世不改色。
千年与井在，记此王粲宅。
偈六首
释慧勤（宋代）

去年今日时，红炉片雪飞。
今日去年时，曹娥读夜碑。
末后一句子，佛眼莫能窥。
白莲峰顶上，红日绕须弥。
鸟啄珊瑚树，鲸吞离水犀。
太平家业在，千古袭杨歧。
句
伍诰（宋代）

扁舟何日江南岸，与子归来竹一竿。
归朝欢·别岸扁舟三两只
柳永（宋代）

别岸扁舟三两只。葭苇萧萧风淅淅。沙汀宿雁破烟飞，溪桥残淅和霜白。渐渐分曙色。路遥山远多行役。往来人，只轮双桨，尽是利名客。
一望乡关烟水隔。转觉归心生羽翼。愁云恨雨两牵萦，新春残腊相催逼。岁华都瞬息。浪萍风梗诚何益。归去来，玉楼深处，有个人相忆。
余将经行他山德庄自邑中驰书作诗见留是夕胡彦通亦会二君手
释德洪（宋代）

蹇驴寻我亦乘兴，秋泼空山烟翠时。脱帽不知谁主客，一灯相对夜弹棋。
游梅花水
荣清（明代）

悬崖披莽苍，纡墩历崔巍。水以梅花胜，人随秋色来。

涵空迥镜影，迸地漱珠胎。石鼎分松火，烹云注茗杯。
曲江对雨
杜甫（唐代）

城上春云覆苑墙，江亭晚色静年芳。
林花著雨胭脂湿，水荇牵风翠带长。
龙武新军深驻辇，芙蓉别殿谩焚香。
何时诏此金钱会，暂醉佳人锦瑟旁。
清明雨寒八首 其五
杨万里（宋代）

苔阶滴雨翠方浓，须把寒珠溅鹿葱。梅子犹粘雪前蕊，海棠生恨夜来风。
梁洁夫幽居林宇靓深画幽邃不类贵第宛然山林
曹勋（宋代）

近天尺五哄车音，此复关门自古今。
尽却烦缘留静照，破闲应赖有清琴。
晚春寄微之并崔湖州
白居易（唐代）

洛阳陌上少交亲，履道城边欲暮春。

崔在吴兴元在越，出门骑马觅何人。
戏吴少綝
邓肃（宋代）

短檠对君同泮水，虀盐不给穷吞纸。
君今载纸连数艘，贫富相悬九万里。
崇宁政事先方田，纷纷讼牒乱云烟。
祗今列屋饱虫蠹，官折羊酒寿高年。
夫子谈笑收余庆，不复尘埃生釜甑。
便当痛饮天津桥，一网尽呼天下俊。
之任武陵，寒食日途次松滋渡，先寄刘员外禹锡
窦常（唐代）

杏花榆荚晓风前，云际离离上峡船。江转数程淹驿骑，

楚曾三峡少人烟。看春又过清明节，算老重经癸巳年。

幸得柱山当郡舍，在朝长咏卜居篇。
登祝融寺兰若（一作登南岳月宫兰若）
卢肇（唐代）

祝融绝顶万馀层，策杖攀萝步步登。

行到月宫霞外寺，白云相伴两三僧。
白日偶无客青山长对门
韩淲（宋代）

枕流饭脱粟，长夏以终日。
曳屣行歌商，风轩时弄笔。
送魏黄门秉德延绥盘粮有燎黄之便 其一
程敏政（明代）

圣主忧勤念足兵，近臣特奉玺书行。离筵暂尔停车骑，外阃遥应识姓名。

贾谊心劳陈政疏，韩公力筑受降城。传家贞观遗忠在，几日封章达帝京。
友人烧笋之约未赴
穆脩（宋代）

久约烧林笋，何时会胜园。未尝清气味，每厌俗盘飧。

渐痛烟犀老，方怜露锦繁。如何玉川子，苦惜箨龙冤。
西江月（十一月初六日夜偶成）
韩淲（宋代）

日日山迷水癖，年年书恼诗痴。寻思那里要他知。试比古人犹未。

往往眼甜口苦，常常心是身非。如何则甚破他疑。只学今人足矣。
绝江遇大风
李彭（宋代）

江流平两堤，艇子打双桨。西畴阅多稼，北风吹巨浪。

诸峰忽低昂，飞凫随下上。欲为舒啸期，兹焉废心赏。
揽清堂即事
张若霳（清代）

东阁爱宏敞，风生满院秋。云封苔砌润，花覆石床幽。

倚醉攀霄汉，狂歌逼斗牛。更闻沧海啸，不用步琼楼。
绍兴祀岳镇海渎四十三首
佚名（隋代）

虞至旦兮，灵亦有喜。
蹇欲骧兮，象兴已转。
粥音送兮，灵聿归矣。
长无极兮，锡我以祉。
画鸡
唐寅（明代）

头上红冠不用裁，满身雪白走将来。(裁 一作：戴)
平生不敢轻言语，一叫千门万户开。
观张南园作画因索溪浒春云图
杭淮（明代）

忆昨见公丹青图，己觉妙绝今所无。公为海内文章伯，落笔自与他人殊。

随龙云气忽飞动，海天雨脚吹堂隅。崒嵂回头绝岛孤，野桥分明断岸纡。

更貌一杖仙翁癯，抱琴潇洒双童俱。吁嗟青云客，夐异稷契姿。

早时拂衣卧南极，无乃抱此胸中奇。烟霞适与幽兴会，髣髴坐我清溪湄。

鳣鲔泼泼春涨动，渔舟两两花枝欹。清溪迢迢渺何所，岁晚天涯滞游子。

愿公为我挥洒随箧笥，道路风尘长如此。
道情偈三首 其三
贯休（唐代）

优钵罗花万劫春，频犁田地绝纤尘。道吾道者相招好，不是香林采叶人。
八盗
张耒（宋代）

挟弓持矛八人者，暮出永宁循白马。
袁村饮酒呼主翁，主翁仓皇问以弓。
朝饭南山民献彘，主人赠刀其姓李。
道逢两夫捕鹰隼，胁之以威使从己。
晚投民居迫之馈，坐有三夫愿从事。
其徒新故十有三，驱使两夫前探伺。
谍知小水无徼巡，弯弓长呼苍市门。
传声市人恣诱胁，扰扰坐致几千人。
一盗登床坐而视，四盗执兵环以卫。
八夫露刃入民居，敛聚金珠致之帅。
搜罗抉剔凡八户，淫污妇女累其主。
烹羊致酒来纷纷，钱币满前随赐与。
一盗扬声集市人，我怜市人常苦贫。
居民积财尚余羡，恣尔攫取舍无嗔。
市人听令喜且舞，肩负囊担谁复数。
须臾散去闾里空，犬逝鸡逃无敢语。
八盗连谋诏其五，为我鸣金南取路。
人闻金声谓盗南，八盗西驰下山去。
长吏飞书呵有司，坐欲捕获如吾期。
洛阳大牓如匹帛，一百万钱赏能获。
一朝两卒扣吾门，自言有密人不闻。
我知小鼠群偷地，二盗今居洛之涘。
立呼吏兵给戈弩，期以朝擒夜驰去。
可怜鼠子不知逃，犹复持矛起相拒。
一士挥刀身首离，复取傍盗如携儿。
八夫获二亡其六，尽取党人付诸狱。
潇湘渔父歌
唐人鉴（宋代）

乾淳老人气岳岳，破冠穿履行带索。
撑肠拄肚书万卷，临风欲言牙龄落。
题叔问燕文贵雪景二首
程俱（宋代）

云鼎峰前十九年，醉看银色变山川。当时天喜遗身世，知是人间第几天。
春日怀梅澥先生用年前见赠元韵二首 其二
金朝觐（清代）

仰正无嫌渎再三，缘知大美在中含。殷勤隔院酬诗久，相共挑中听雨酣。

春树萦怀同渭北，折梅逢驿便江南。遥思桥外藏云处，花屿生机又实函。
五月二十一夜雨未止六昼夜水涨寇阻无人入城
方回（元代）

昼夜雨滂沱，平畴变海河。
地如随水去，天岂厌人多。
讨叛犹输粟，攻坚未掩戈。
积阴凝杀气，玄造意如何。
次韵虎丘祖印大师秋日怀寄
朱长文（宋代）

不爱纷华爱寂寥，松风竹月共萧萧。
因随野鹤过三径，每对江鸥洗一瓢。
无复尘埃沾短褐，尚思烟水泛归桡。
道人肯与羲之友，飞锡重来莫待招。
山行
查元称（清代）

我爱山居静，不耐山行喧。山意岂有殊，嚣寂情自分。

谷深栖夕月，崖回穿朝暾。藓翳石径迷，雨入岚气昏。

明霞烛溪练，灌木藏云根。岩花秀以野，丹碧丛纷纭。

清辉亦可娱，惜哉非故园。故园正清秋，桂馥芙蓉殷。

何当白云棹，言归黄叶村。山中读我书，夙好良所敦。
送袁都官知徽州
魏了翁（宋代）

英英蓬省郎，表表秋官属。
剑佩行青霄，扬且鬓双绿。
掉头不肯住，去作新安牧。
班班莱氏衣，粲粲学了服。
归来拜郎罢，堂前问凉燠。
新从天上来，犹带书传馥。
问汝得人谁，袖有两图轴。
骊龙挟风雨，闪电注两目。
甲累独何术，能使同豭鹜。
三十六修鳞，群鲰荡相逐。
亦有曳其轮，中行而独复。
君家名父子，厥理探已熟。
人生宇宙间，亦在适所欲。
交精无非事，虑澹不翅足。
原明消息几，颐神以养福。
迟子宽我忧，书来寄陆续。
梅花十首 其七
许及之（宋代）

去岁来时恰犯寒，枝头未放雪漫漫。一年鞭影红尘里，犹得西湖立马看。
宿开元寺楼（一作宿开元寺西楼闻歌感赋）
许浑（唐代）

谁家歌袅袅，孤枕在西楼。竹色寒清簟，松香染翠帱。

月移珠殿晓，风递玉筝秋。日出应移棹，三湘万里愁。
呈蔡内翰
毛滂（宋代）

鄙夫十年江洚客，岸草汀鸥随步屧。
稍收晚景付长竿，河伯供鱼慰弹铗。
烟云不锁北阙心，飞出乱山青万叠。
束书却入国东门，觚棱瑞日明书笈。
蹇驴破晓踏春泥，谁家暖气生牙颊。
门前宾客鄙可怜，纷如寒蚕饥望叶。
主人看屋客看地，士氯萧条无一捻。
迩年恰得玉堂家，名在执鞭犹炜烨。
玉堂丈人廊庙资，宝带垂鱼光绕胁。
棣萼青春自一门，璇题白日常三接。
侧闻好士礼作罗，织鳞弱翮归渔猎。
蹉跎岁晚曳裾人，半彫鬓绿仍随牒。
涧溪幽菜傥可羞，试鸡万钱聊一筴。
蓦山溪·当时曾见
佚名（宋代）

当时曾见，上苑东风暖。今岁却相逢，向烟村、亭边驿畔。垂鞭立马，一晌黯无言，江南信，寿阳人，怅望成断肠。琼妆雪缀，满野空零乱。谁是倚阑干，更那堪、胡笳羌管。疏枝残蕊，犹懒不娇春，水清浅，月黄昏，冷淡从来惯。
次韵宋尚书山居十五咏·灿柯台
方岳（宋代）

玉行敲断欲生尘，翻手那知局面新。
到了不妨饶一着，旁观自有识机人。
游月岩书二绝经纪其清
赵虞臣（宋代）

兰着秋花分外奇，月岩清坐听枰棋。
笑谭相与同心处，更近新凉八月时。
题洋菊四十四种 其十九 玉井莲
弘历（清代）

粉画未闻赵，花疏亦漏嵇。莫惊终寂寞，说项有昌黎。
燕山亭 甲辰腊月十四日，萍乡换船，泛醴陵渌水，出湘入涟，一日夜至山塘庄，喜而成咏
王闿运（清代）

细雨催春。兰桨顺流，回避残年风雪。十五尽头，早约还期，圆梦胜于圆月。

鸳瓦油衣，从前意、如今都歇。佳节。只粥嫩糕甜，酒温香热。

多少离合悲欢，算年去年来，大家休说。谁是倦游，那有闲情，朝朝替人伤别。

若望归舟，乱山里、片帆明灭。山缺。刚见绮窗梅发。
题吴季章挹秀堂
曾丰（宋代）

造物鼎新开画图，江蟠前后山负隅。
一尘不动鸥出没，万变无心云卷舒。
主人倚坐扶栏立，太清之气交相袭。
风烟席上骨毛醒，文字场中星斗湿。
说诗迁史功日新，江山怪见无精神。
笔头收拾珠玉去，夔为酸鼻河伯颦。
填胸自有真潇洒，沃眼更何须外假。
景饶眼饱欲著书，书成勿示斲轮者。
绝句
张载（魏晋）

两山南北雨冥冥，四牖东西万木青。
面似骷髅头似雪，后生谁与属遗经。
十一月二十日出京晚宿窦店
徐用仪（清代）

西出郊原又一年，年年风景总依然。峰回路转如屏列，野旷天低似笠圆。

白发渐添难却病，青镫相伴且题笺。消寒不厌村醪薄，一醉瞢腾便是仙。
又七首其二奉幣嘉安曲
杨亿（宋代）

博硕肥腯，以炰以烹。
嘉栗旨酒，有瀰斯盈。
殽蔌维旅，肃肃蒸蒸。
吉蠲备物，享于克诚。
拟古 其四
徐熥（明代）

徙倚高楼上，西北多浮云。浮云望不极，妾泪徒纷纷。

丈夫思报国，仗剑远从军。十年辽水上，生死不相闻。
哭金部韦郎中
卢照邻（唐代）

金曹初受拜，玉地始含香。翻同五日尹，遽见一星亡。

贺客犹扶路，哀人遂上堂。歌筵长寂寂，哭位自苍苍。

岁时宾径断，朝暮雀罗张。书留魏主阙，魂掩汉家床。

徒令永平帝，千载罢撞郎。
桓温
徐钧（宋代）

世有英明善治君，奸雄屈伏作能臣。
尽忠于国人臣事，底事甘为跋扈人。
广南韩公舶使致龙涎香三种数珠一串戏赠
曾几（宋代）

花气薰肌郁郁，贯珠入手累累。
想见范公和处，绝胜乃祖偷时。
毗陵道中
赵鼎（宋代）

烟水毗陵道，光涵落月空。梦魂尘𡏖外，眼界画图中。

舟漾安期鲤，帆飞御寇风。鉴湖如可乞，归老浙江东。
夏日与余博士潘封君过惟裕弟新居小集
区元晋（明代）

红满东风见郗林，堂依绿野复环阴。怀倾北海长存酒，愠解南薰不待琴。

未必金茎凉易荐，真成石步暑难侵。阶前棠棣翩翩近，杖履无劳室远吟。
走笔赠报宁老
李之仪（宋代）

半山老人笔如椽，落笔直欲拿云烟。东亭右军不复见，龙跳虎卧谁争先。

姑溪六月汗流水，邂逅清风顿如洗。他时问法到山前，应许神光得吾髓。
王蒙铁网珊瑚图
弘历（清代）

有竹昂藏潇洒侯，有石秃兀醉道士。间以槎枒古树枝，或俯而垂或轩起。

妙参月窟与天根，漫云生意长辞春。珊瑚铁网名亦称，想见当年倡和人。

范缓倪迂应压倒，钓竿欲拂思杜老。古来契合别有神，一时荣悴真其小。
感兴赠乌程李明府伯宜兼简诸秀才
皎然（唐代）

门前岘山近，无路可登陟。徒爱岘山高，仰之常叹息。

不如松与桂，生在重岩侧。
后浦望水
刘攽（宋代）

春塘见游鱼，芳草宜白鹭。溪流定几曲，花发应深处。

重来畏已迷，坚坐不能去。
生查子（梅溪橘阁词）
韩淲（宋代）

霜叶柳塘风，烟蕊梅溪渡。茅店问村醪，未许空归去。

倚杖小徘徊，写我吟边句。醉眼复何之，落日孤鸿处。
方欲相约为孔侯溪上之游忽辱佳篇复次元韵
刘一止（宋代）

山色溪烟淡墨成，隔溪幽鸟自呼名。未妨浊酒陪心赏，更借清诗作眼明。

桃叶不关今夕恨，松枝犹是古时声。扁舟醉后从漂兀，个处应无宠辱惊。
病中诗十五首。自解
白居易（唐代）

房传往世为禅客，王道前生应画师。我亦定中观宿命，

多生债负是歌诗。不然何故狂吟咏，病后多于未病时。
踏莎行·柳絮风轻
谢逸（宋代）

柳絮风轻，梨花雨细。春阴院落帘垂地。碧溪影里小桥横，青帘市上孤烟起。
镜约关情，琴心破睡。轻寒漠漠侵鸳被。酒醒霞散脸边红，梦回山蹙眉间翠。
拜明招二先生墓 其九
王柏（宋代）

束发家庭识所宗，平生心在瓣香中。白头始下券台拜，的的精诚自感通。
题桃花夫人庙
杜牧（唐代）

细腰宫里露桃新，脉脉无言度几春。
至竟息亡缘底事，可怜金谷坠楼人。
感寓 其六十六
朱诚泳（明代）

百神固非一，所主在一人。一人总神器，百神歆所禋。

一诚本昭著，二气自屈伸。变化讵能测，恍惚不可亲。

所贵乎君子，万物备其身。鬼神自扶佑，福履将日臻。
圣号雅二篇
赵湘（宋代）

天监王德，莫如宋赫。
宋道平平，莫如法天。
皇法昊天，覆罔攸私。
达乎鬼方，化被孔时。
维戬维禄，维生维育。
被彼虫鱼，及尔草木。
惟命克遂，于其有俶。
山居杂诗九十首
曹勋（宋代）

云山贮回肠，日月任转毂。
客居不问乡，一饱宁较粟。
家酿报浮蚁，溪鳞贾尺玉。
以充朝莫盘，怀抱无乃足。
定寨望洋
曾作霖（清代）

定军寨倚镇亭旁，放眼遥看碧水洋。赤剧村庄馀落叶，红夷海市闹斜阳。

涛奔澎岛掀天动，汕绕蓬山特地长。沙鸟风帆明灭外，烟波无际感沧桑。
雪竹白头翁横披 其二
宋褧（元代）

苍衣雪颈冻难飞，寂寞寒梢独自栖。别有春明好风景，绿杨如画乳莺啼。
次纲官王簿韵兼简伯潜二首
廖行之（宋代）

江上晴光照眼浓，十分春色满城东。
客怀何限湘波绿，漕事方殷汉粟红。
雅有诗情添兴远，可无酒力破愁攻。
舳舻早晚蒲帆稳，长啸东南万里风。
寄谢师直
韩维（宋代）

十年三退卧吾庐，解组归来始定居。
数亩家园荒杞菊，一池秋水拂龟鱼。
临花对月难忘酒，咏古怀贤不废书。
更欲两忘真俗累，逍遥常御白牛车。
方参议用前韵记尝过余石林次韵答之
叶梦得（宋代）

不复襄阳写孟亭，草斋人道是丹青。那知客自从文举，但怪山丹养伯龄。

世味无多真潦倒，归心欲寄每丁宁。遥闻径竹添新影，更想岩花作远馨。

夜鹤未应真怨别，江鸥须信久忘形。地偏故逐渊明远，风好常随禦寇泠。

痴坐正怜尘满案，醉眠终倚石为屏。瀛洲学士烦追赋，尚记沧波接洞庭。
古春谣
李龏（金朝）

苍梧云塞东风路，勾芒太皞无行处。草啮枯泥后土愁，桃花自满云中树。

黄牛力作兴农工，一犁细雨香濛濛。阿香夜奉玉皇诏，搥鼓空唤閒蛇虫。
北园酌酒观鹤
李匡（宋代）

静看瀺灂几游鳞，争似玄裳缟袂春。
几度有书招不至，应惭侧翅傍他人。
无锡殷氏婢守节秦武昌廷韶有传识之以诗
李东阳（明代）

妇家名节本从夫，殷氏分明一女奴。少有清风辞外侮，老将遗业付诸孤。

文章郡守能为传，忠义乡人定作模。试问衣冠涂炭地，不知曾汗此颜无。
蒋山寺诗
苏泂（宋代）

高人元是爱山林，倦翼犹思息树阴。
况是先贤遗旧迹，未妨吾党得幽寻。
熙丰法在言何害，莘渭人非恨已深。
老我谁能知许事，自敲亭竹和猿吟。
哭刘岳卿
朱熹（宋代）

曾说幽栖地，君家近接连。要携邀月酒，同棹钓溪船。

遽尔悲闻笛，真成叹绝弦。林猿催老泪，为尔一潸然。
集陶句题吴雅翁心远堂
黎廷瑞（宋代）

居止次城邑，性本爱丘山。
曲肱岂易冲，灵府长独閒。
秋菊有佳色，绿酒开芳颜。
羲农去我久，千里乃相关。
遥遥望白云，高操非所攀。
愿言蹑轻风，八表须臾还。
金缕曲 泊皖城，忆张紫帆，三次前韵
易顺鼎（清代）

空翠浑无界。猛推篷四围山色，乌飞犹碍。想见诗仙吟眺处，湘管一枝曾带。

认云气都经刻画。眼底长江东下急，问何能流出兴亡外。

且还我，看山债。

迎江塔影岿然在。怅难寻夕阳天末，楼名镇海。

三国六朝如梦过，禁得英雄几醉。早付与风飘雪洒。

不解近时何意绪，但茫茫总觉愁来会。怀古恨，共君悴。
慈母石歌
陈献章（明代）

岩石江头峻如壁，舟人指为慈母石。慈母名来不可闻，巉岩兀嵂秋江碧。

我闻慈母名，起我父母思。人有父母谁不思，我思父母徒伤悲。

忆昔生我童稚时，家贫逐日图生资。析薪与我代灯烛，鬻衣与我买诗书。

朝夕俾我苦勤学，戒我勿似庸常儿。况生我命苦多疾，父母提挈绵岁月。

一朝我病忽呻吟，父母咿哑面如漆。父母衣我兮宁自寒，父母食我兮宁自饥。

我今身为一命仕，薄俸堪将备甘旨。二亲已去掩荒丘，薄俸还将饱妻子。

几回举箸食腥膻，默默不知双泪涟。收泪还将酒杯奠，杯奠不到音容前。

慈母石，世罕有，汝在江头天地久。我思父母不能养，恨恨当同尔齐朽。

呜呼罔极恩难报，幸今赖有移忠孝。尚当竭力事吾君，庶可扬名酬二亲。

诗曰：谁化江边石，世传慈母名。神枯真可想，意得貌如生。

行路三回顾，题诗独见称。丹青在人目，千古共沾缨。
鱼游春水（怨别）
马子严（宋代）

池塘生春草。数尽归鸿人未到。天涯目断，青鸟尚赊音耗。晓月频窥白玉堂，暮雨还湿青门道。巢燕引雏，乳莺空老。

庭际香红倦扫。乾鹊休来枝上噪。前回准拟同他，翻成病了。欲题红叶凭谁寄，独抱孤桐无心挑。眉间翠攒，鬓边霜早。
兵部学士移镇昭潭
宋祁（宋代）

樯拂南云舣帛兰，再麾湖外叹违颜。
封君比籍千头橘，瑞祝标违九向山。
迎吏出郊驱驽箙，齐兵下席掩刀环。
汉条缓布褒书降，后乘蒸青几两还。
寿黄侍郎
度正（宋代）

玉井之泉其源深，渊涵停蓄包千寻。
风行于上渺河汉，诸子浅陋其蹄涔。
茫无畔岸容鼍鳖，富有磊落潜球琳。
大原自出号学海，馀波散及蕃儒林。
有如霁月当空照，罗列万象中森森。
恭惟王明可用汲，一勺沃我思贤心。
推之四海泽焦槁，元戎十乘来骎骎。
铜梁玉垒日澄净，夜气晨光焕井参。
区区贱子愚且鲁，非曰能之学鼓琴。
殷勤三弄众掩耳，莞然一笑遭知音。
推琴而作喜欲舞，慨我得此逾兼金。
上方穆穆回元化，舍尔其谁扶当今。
传闻丹诏九霄下，衮舄未至虚宸襟。
请书国纪开皇极，雍容调燮阳与阴。
愿公自爱毋久外，天下苍生思作霖。
留别陈明叔兼属胡仲威五首
赵蕃（宋代）

我觅祠官俸，君携异县书。
一穷直若此，五字果何如。
底用频看镜，终当老荷锄。
未知渠作计，颇亦似侬无。
宿新市徐公店二首·其一
杨万里（宋代）

篱落疏疏一径深，树头新绿未成阴。(新绿 一作：花落)
儿童急走追黄蝶，飞入菜花无处寻。
秋怀
陆游（宋代）

诗如水淡功差进，身似云孤累转轻。
落叶拥篱门巷晚，一枝藤杖且闲行。
秋日书怀
王之道（宋代）

一别成均十九秋，断肠千里致书邮。
可怜率士民心固，端为当书圣泽流。
此去会看还北狩，夜来先梦到东州。
尊君正是吾侪事，可但南冠学楚囚。
舣舟怀信亭
宋祁（宋代）

使麾得请印垂腰，不畏秋风病鬓凋。
游子已携河上手，客槎犹鬓斗边桥。
水从南浦伤离剧，马近东方作意骄。
晓榻梦回翻自愧，卧听人赴午门朝。
偈二首
释守仁（宋代）

百千三昧，无量妙门。
今日日庵不惜穷性命，只做一句子说与诸人。
发廪
王安石（宋代）

先王有经制，颁布上所行。
後世不复古，贫穷主兼并。
非民独如此，为国赖以成。
筑台尊寡妇，入粟至公卿。
我尝不忍此，愿见井地平。
大意苦未就，小官苟营营。
三年佐荒州，市有弃饿婴。
驾言发富藏，云以救鳏惸。
崎岖山谷间，百室无一盈。
乡豪已云然，罢弱安可生。
兹地昔丰实，土沃人良耕。
他州或呰窳，贫富不难评。
幽诗出周公，根本讵宜轻。
愿书七月篇，一寤上聪明。
送别黄皆令
朱德蓉（清代）

青青杨柳枝，飘摇大道傍。大道多悲风，游子瞻故乡。

执杯送行客，泪下沾衣裳。忆昔弭远棹，明月浮景光。

杯觞极良宴，歌舞开华堂。好鸟得其侣，举翼双翱翔。

胶漆两不解，金石安可方。分袂起仓猝，永夜生悲伤。

吴山何渺渺，越水何茫茫。芙蓉凭秋波，熠耀吐幽香。

采以奉所思，所思难可忘。
奉挽近故安抚侍郎龙学刘公
度正（宋代）

学术原三代，文章自两京。
公朝推宿德，近世号名卿。
楚俗思羊祜，陈人泣孔明。
平生知己泪，今日为公倾。
闰后入夏浃月犹见红药
全祖望（清代）

春梦尚当阶，不随馀分去。此番花信风，难挽骊驹驻。

我唱无庸归，娇红且小住。
答长安丞裴说
韦应物（唐代）

出身忝时士，于世本无机。爰以林壑趣，遂成顽钝姿。

临流意已林，采菊露未稀。举头见秋山，万事都若遗。

独践幽人踪，邈将亲友违。髦士佐京邑，怀念枉贞词。

久雨积幽抱，清樽宴良知。从容操剧务，文翰方见推。

安能戢羽翼，顾此林栖时。
题上虞南塔院
齐唐（宋代）

雁级指高冥，登瞻地域灵。
路寻沧海断，山带沃洲青。
溪上观雪
王铚（宋代）

沙洲苍莽水云昏，雪落寒溪镜有痕。
山际疏钟烟际寺，林边微迳水边村。
天涯岁月行将尽，人世穷愁孰与论。
忆与邹枚同赋咏，人非事往但心存。
咏史下·嵇康
陈普（宋代）

铜驼荆棘夜深深，尚想清谈撼竹林。
南渡百年无雅乐，当年犹惜广陵音。
吹笙歌
秦韬玉（唐代）

信陵名重怜高才，见我长吹青眼开。
便出燕姬再倾醑，此时花眼逢仙侣。
弯弯狂月压秋波，两条黄金玄黄雾。
逸艳初因醉态见，浓春可是韶光与。
纤纤软玉捧暖笙，深思香风吹不去。
檀唇呼吸宫商改，怨情渐逐清新举。
岐山取得娇凤雏，管中藏著轻轻语。
好笑襄王大迂阔，曾卧巫云见神女。
银锁金簧不得听，空劳翠辇冲泥雨。
送黄介夫
李觏（宋代）

短亭车马地，送子一盘桓。不畏离群久，所嗟行路难。

晒衣云日薄，扑面水风酸。圣有中庸训，时时著意看。
咏儒释道三教总赠程洁庵：儒理十五首 其五 惟精惟一
李道纯（元代）

天心体用妙玄机，舍妄从真便造微。精义入神惟定一，功深力到达希夷。
题建溪刘希和吟趣园
陈起（宋代）

佳气满吴洲，琅琅谪仙句。
当其傲云月，风流良可慕。
寂寥数百载，何人踵逸步。
建溪有刘侯，于吟契其趣。
是和建与吴，妙处同一悟。
水石巧萦纡，烟云互吞吐。
花光时变眩，山色无旦暮。
物物可供吟，先为梅花赋。
清江道中
赵蕃（宋代）

自入西江绝少山，暂看平远又弯环。
望穷浩浩鸥波里，诗堕苍苍暮色间。
网户谩多鱼踊价，酒垆虽少客酡颜。
儿时所历今重过，无复衣斑徒鬓斑。
简夫北墅
郑獬（宋代）

先生已到舍，稚子未归樵。
草晚牛羊病，场登雀鼠骄。
孔颜虽困鲁，夔契未忘尧。
自笑非逋客，烦君重见招。
深秋感怀
多敏（清代）

西风将夜气，秋夕一何长。月渡鹅儿水，诗吟燕子霜。

衣轻妨砌露，帘细隔炉香。萧瑟芙蓉渚，离怀感欲伤。
岁暮武陵别叶子九往京口
曾灿（明代）

残腊无佳日，况当离别年。布帆从此去，江水正茫然。

贫贱愁中路，风波乱后天。好将今古泪，寄与夕阳船。
管饱
舒岳祥（宋代）

为管则易，为鲍则难。
相马失瘦，相士失寒。
管贫鲍富，坦然相安。
于利不疚，于义期完。
题古城岩
邹补之（宋代）

依然雉堞古城基，开创由来自汉隋。南北两门馀旧日，黔黎百岁话当时。

循山㶁㶁陈公堨，凿石岩岩葛令碑。万丈悬崖如削玉，也应容我恣题诗。
次韵叶硕夫南归见贻二首
李弥逊（宋代）

飞花无数上衣裾，孤闷须凭酒破除。
翻手作云伤往事，转头如梦欲捐书。
但知甘苦同薇蕨，不问辛勤有屋庐。
后日锦衣行昼里，肯来盘谷溪鱼。
至宁海县有怀曾守
洪适（宋代）

郊行十日天宇清，回首静镇薰炉凝。寄声已为谢亭长，去甚复且容聋丞。

万牛策勋场可涤，一犬彻警门无应。呼农来前问所自，归之刺史南丰曾。
奉和袭美题达上人药圃二首
陆龟蒙（唐代）

药味多从远客赍，旋添花圃旋成畦。三桠旧种根应异，

九节初移叶尚低。山荚便和幽涧石，水芝须带本池泥。

从今直到清秋日，又有香苗几番齐。

净名无语示清羸，药草搜来喻更微。一雨一风皆遂性，

花开花落尽忘机。教疏兔镂金弦乱，自拥龙刍紫汞肥。

莫怪独亲幽圃坐，病容销尽欲依归。
乙丑献岁三日口号代柬迎里中同社君子
张萱（明代）

天上招摇今指丑，人间遗老称朋寿。人言旧岁不如新，我道新人不如旧。

新人休说美韶华，旧人休嗟成老丑。曾见韶华易销歇，若羞老丑非长久。

小园寒褪花欲然，小院晴多春似昼。巧笑迎人洞口桃，柔条扫径溪头柳。

为语乘春好杖藜，且去寻芳共携手。请君莫弃旧时人，好我同倾新岁酒。
观冯生所藏倭王锦袍歌
王志坚（明代）

冯生示我倭锦袍，腥风凛凛寒发毛。
天吴紫凤恍惚是，水底鲛人亲自缫。
倭王昔日乘潮入，箕子城头鬼夜泣。
道旁瓦砾青珊瑚，茫茫衰草人膏湿。
休徒暂住釜山坞，帐下健儿弄余武。
鼎烹壮士似孤雏，槊挂婴儿作旋舞。
何人东征拥貔貅，前茅初度辽海头。
咄哉奉使竟不效，抱头窜却临淮侯。
军中谁复探虎穴，猛士如云皆缩舌。
冯生奋髯决独往，丈夫生计三尺铁。
当时清正酋中雄，偏师坐拥千旗红。
葛巾直往恣谈笑，一言未毕意已通。
夷国亦有天，夷人亦有心。
对君指心与君语，戴天愿如沧海深。
临别殷勤重回首，西望长途酹杯酒。
征袍自解锦云鲜，赠君刚及西风后。
归来朝事一番变，讳却和戎尽言战。
征夫羽箭各垂腰，东南转饷车遥遥。
兵连海外不可解，从此司农心计劳。
冯生趣驾归田去，尽铸腰镰作农具。
只今蹩蹩长安尘，姓名不上论功疏。
茅斋夜静闻寒柝，听君话旧灯花落。
君不见钱将军，夜半提师斫阵云。
功高不赏人所惜，鼠牙雀角何纷纷。
世上难凭伸与屈，劝君且尽杯中物。
冬日雷雨
段油（宋代）

劈面同云布，雨共雪无数。
雷又似打鼓，风又似提锯。
雹子遍四郊，电光照四处。
晚了定似晴，天地撰不去。
感春
张籍（唐代）

远客悠悠任病身，谢家池上又逢春。

明年各自东西去，此地看花是别人。
秋簟
陈恭尹（清代）

桃笙吴赋重，冰字碧纹连。静拭丹帷内，凉生玉枕前。

梦魂曾共适，芗泽尚依然。未可同纨扇，西风一弃捐。
次韵孔武仲学士见赠
苏辙（宋代）

羡君耽读书，日夜论今古。
虽复在家人，不见释手处。
意求五车尽，未惜双目苦。
蓬莱倚霄汉，简册充栋宇。
学成擅囷仓，笔落走风雨。
破笼闭野鹤，短草藏文虎。
鬓须忽半白，儿女无复乳。
知君不能荐，愧我终何补。
偶来相就谈，日落久未去。
归鞍得新诗，佳句烂如组。
古风弃雕琢，遗味比乐府。
且复调埙篪，泠然五音举。
虞美人 见梅
方岳（宋代）

鸥清眠醉晴溪月。几梦寒蓑雪。断桥篱落带人家。枝北枝南初著、两三花。

曾于春底横孤艇。香似诗能冷。娟娟玉立载归壶。渺渺愁予肯入、楚骚无。
感风发汗卧病数日推枕翛然叙事为十诗 其四
韩淲（宋代）

病起支颐久，形神稍稍安。岂堪誇壮健，只怕已衰残。

希圣心无倦，求官意渐阑。不为君子弃，何恨对瓢箪。
送李君锡学士使契丹吊慰
梅尧臣（宋代）

昨日匈奴来告哀，殿门不识桃花开。
今闻君去作吊使，正值雁嗥从北回。
风卷黄云无远近，山留白雪犹枯荄。
归看车马汗流沫，逃暑为传河朔杯。
赠写真求赞者
方信孺（宋代）

行乐顿因人事懒，坐忘常觉世缘轻。
琴清临水容鱼听，篁暖当筵学凤鸣。
便道登仙岂欺我，芙蓉花绕桂林城。
禹庙
王铚（宋代）

夏后东阶殡，遗踪照路隅。
今观四山拱，犹似百神趋。
功已百王冠，言尤万世谟。
死生怀舜德，旧邑对姚虞。
述九颂·入辅
程公许（宋代）

奫沦兮泽有水，渺鼓窥兮涯涘。
鼓之雷兮嘘之风，沛万里兮流鼓止。
潏涛澜兮泛东洋，张乾纳兮翕坤纪。
小观兮古今，贤运兮齐轨。
狼跋兮其胡，赤舄兮几几。
东征兮迟迟，滔滔兮不归。
归来兮何时，绣裳兮衮衣。
美人兮嫮好，思不见兮令人老。
昔与余兮成言，忍弃之兮异道。
九疑兮缅哉，重华兮宴娭。
苍龙兮峙阙，岧峣兮帝台。
蕙裯兮芷幄，从之兮九垓。
麾青虬兮以粱，骖孔莺兮以驾。
霭云旃兮缤纷，恍松乔兮来御。
步咫尺兮帝轩，帝一笑兮何言。
恍流盼兮下土，扫埃氛兮九埏。
余左兮汝右，余先兮汝后。
汝作朕兮股肱，拜稽首兮皇万寿。
次智师韵
郭印（宋代）

十年流宦海，飘泊一舟轻。
敝屣世间事，浮云身后名。
学几为俗误，诗欲斗僧清。
尘土非吾志，妻孥强使令。
偈颂十九首
释绍昙（宋代）

五十三年行脚，走遍天涯海角。
早知唐丧光阴，诲不闭门独活。
古松下苔石憨眠，野溪边筇枝倒卓。
幽鸟啼春水奏流，湊成一曲村田乐。
玉山道上
邓有功（宋代）

玉溪溪上雨声乾，日暮东风客衲寒。数树梅花吹作雪，行人犹自倚阑干。
春词
毛滂（宋代）

穆穆清光外，葱葱佳气中。
云天看斗柄，寰海受和风。
端午帖子·皇帝阁
周必大（宋代）

令节传千古，休祥属圣时。
炎图如日永，赫赫照华夷。
二郎神
吕渭老（宋代）

西池旧约。燕语柳梢桃萼。向紫陌、秋千影下，同绾双双凤索。过陌莺花休则问，风共月、一时闲却。知谁去、唤得秋阴，满眼败垣红叶

飘泊。江湖载酒，十年行乐。甚近日、伤高念远不觉风前泪落。橘熟橙黄堪一醉，断未负、晚凉池阁。只愁被、撩拨春心，烦恼怎生安著。
金丹诗诀 其八十六
陈楠（宋代）

用铅须得汞相和，二姓为亲女唱歌。鍊到紫河车地动，白云相伴鹤来过。
点绛唇 其二 姜亦舆汝长庚庚邀听琵琶
毛奇龄（清代）

抱出檀槽，金丝拨子轻轻落。浅围罗幕。月上栏杆角。

夜半嘈嘈，繁手惊相错。敲银索。梦回妆阁。花底飞乌鹊。
小游仙七首 其一
周密（宋代）

金母云軿宴紫楼，露寒仙掌汉宫秋。笑渠刘彻无仙骨，种得桃成已白头。
赠胜上人
叶适（宋代）

近日能吟者，黄岩说胜师。
语生兼才笔，体重带幽姿。
遣腊冰千筹，勾春柳一丝。
方山最高顶，不拟到茅茨。
杂兴 其二
史浩（宋代）

世间谀佞枉求多，忠实由来曷可磨。谋寝两淮须仗汲，乱消六馆独由何。

当年乌府心无挠，今日鸾台道不颇。若也随时效谀佞，岂能功业许巍峨。
除夕
薛虞朴（明代）

一室寥寥书满床，世人此夕苦纷忙。妻儿随俗真堪笑，也扫空庭浣旧裳。
赠朱省郎
郑獬（宋代）

萧洒不羁性，本自出尘埃。
弃去万物累，健翅天地回。
白发朱省郎，嶻嶪称高才。
春风如故人，昨日天涯来。
置酒画堂晚，劝我白玉杯。
调笑脱俗态，高谈若风雷。
归来碧窗静，残照寒徘徊。
岂知丈夫志，力劈青云开。
孤坐泪横臆，慷慨无良媒。
世事如转蓬，竟日千万回。
捩翅凌赤霄，欲拉高山摧。
谁可料前途，使我孤心哀。
出真阳峡十首
杨万里（宋代）

过尽危矶出小潭，回头失却石峰巉。
春寒料峭元无事，知我犹藏一布衫。
朝云集句诗七言律诗 其一
孙蕡（明代）

家住钱塘东复东，偶来江外寄行踪。三湘愁鬓逢秋色，半壁残行照病容。

艳骨已成兰麝土，露华偏湿蕊珠宫。分明记得还家梦，一路寒山万木中。
山途二首 其二
王守仁（明代）

南北驱驰任板舆，谪乡何地是安居？家家细雨残灯后，处处荒安野烧馀。

江树欲迷游子望，朔云长断故人书。茂陵多病终萧散，何事相如赋《子虚》？
留别南湖二首 其一
项安世（宋代）

老夫梦识南湖路，水槛山堂处处通。若有新篇无告诉，不妨题写寄江东。
赠道士褚雪巘
释文珦（宋代）

身不离珠庭，新笺道德经。
时来琪树下，閒看鹤梳翎。
今乃和以报之
曹勋（宋代）

贺子胸中自有山，结庵山底更云间。
遣才只道今无许，此士如何尚着闲。
未应万言直杯水，向来九虎守天关。
莫嫌久不还诗债，诗债从来隔岁还。
晓行叶县经王乔叶公遗迹
邓云霄（明代）

城头罢角晓程催，古迹经行信复猜。片月尚悬飞舄影，新烟已没玩龙台。

雨馀秀麦蒙茸长，风暖晴花次第开。欲挟真龙访仙令，海天何处是蓬莱？
汉宫春·会稽秋风亭怀古
辛弃疾（宋代）

亭上秋风，记去年袅袅，曾到吾庐。山河举目虽异，风景非殊。功庐者去，觉团扇、便与人疏。吹不断，斜阳依旧，茫茫禹迹都无。
千古茂陵词在，甚风流章句，解拟相如。只今木落江冷，眇眇愁余。故人书报，莫因循、忘却蓴鲈。谁念我，新凉灯火，一编太史公书。
和高侍讲先生韵五首时宣德七年也 其四
曹义（明代）

幽居陋巷绝氛尘，相接浑无旧日邻。宦迹似蓬随处转，流光如日逐时新。

雁迷故国音书杳，秋到都门客梦频。自叹离群材识浅，不知何处可依仁。
寄酬致政赵少师五首 其四
赵抃（宋代）

短书临发意徘徊，寒夜霜晴上月台。濉水瀫江天共远，举头惟见雁南来。
哭刘得仁
栖白（唐代）

为爱诗名吟至死，风魂雪魄去难招。

直须桂子落坟上，生得一枝冤始消。
楼上旅怀
陈襄（宋代）

楼上忆乡关，凭高独倚兰。
远眸天外尽，愁思酒中宽。
泽国吴莼老，山城蜀道难。
客帆归未得，落日暮江寒。
水调歌头 放言
王夫之（明代）

我自非卿法，何事为卿愁。非卿之法，卿抑可不为吾忧。

若汝三更半觉，而肯一参万岁，月也应含羞。弄影浮云上，圆缺总清秋。

数花须，黏柳絮，汝风流。差排蚁国，虾岛立地凤麟洲。

既道尼山出世，又召东山入梦，镜里是真头。烱烱明看汝，更上一层楼。
和景仁试明经大义多不通有感
欧阳修（宋代）

庠序制犹阙，乡闾教不行。
古於经学政，今也艺虚名。
来者益可鄙，待之因愈轻。
无徒诮其陋，讲劝在公卿。
次韵程泰之正字奉祠惠照院咏雪五首 其三
周必大（宋代）

方丈仙人定好奇，行吟合璧作琼蕤。兔园且就如今赋，凤沼重看异日诗。
谗桃花
郑刚中（宋代）

手提铜壶汲涟漪，去年曾浸寒梅枝。
今年汲水浸桃萼，明玉这瘦红粉肥。
夭夭灼灼岂不佳，如酒透骨春颇宜。
孰与山斋雪将飞，彼孤者芳抱清姿。
幽香入我苦吟笔，此意似非桃所知。
我今颠倒六鉴痴，对花下悟灵云疑。
何人道眼绝世态，试以公论分妍媸。
东邻有女厌绮索，雷五不簪珠与玑。